Almal wat my ken weet ek is ‘n groot voorstaander van opskryf. ‘n Joernaal van jou geestelike reis is een van die belangrikste elemente van geestelike groei. Skryf jou gebede neer, skryf die uitkoms en wonderwerke neer, skryf jou hartsversugtinge neer, skryf dit oor en oor. Skryf veral jou rhema-woorde neer – die besondere Skrif wat jy lees, wat vir jou die gesproke Woord van God self word. Moenie vergeet nie.
Verder – rig vir jou bakens en simbole op. Hierdie is nie ‘n wet of ‘n reël nie. Dis net ‘n aanbeveling. Koop of maak enige konkrete simbool van ‘n besondere gebedsbeantwoording of uitkoms wat die Here jou mee gesën het. Vier ‘n fees saam met jou kinders oor die seën van die Here, maak ‘n gewone uiteet ‘n feestelike samekoms in Sy Naam.